
Pēdējos gados arvien būtiskāka kļūst psihiskās veselības loma un ietekme uz globālo attīstības mērķu sasniegšanu, kā arī psihiskā veselība ir iekļauta visu attīstīto valstu ilgtspējas attīstības mērķos.
Organizējot veselības aprūpes pakalpojumus no pacienta vajadzībās balstītas perspektīvas un ievērojot nozares cilvēkresursu trūkumu, ir jāspēj nodrošināt visaptverošus veselības aprūpes pakalpojumus, kas nozīmē, ka pacients pēc jebkura pakalpojuma līmeņa aprūpes nekavējoties tiek iesaistīts turpmākajos nepieciešamajos veselības aprūpes posmos, nodrošinot saistītā pakalpojuma pieejamību, tādējādi saņemot nepārtrauktu veselības aprūpes pakalpojumu.
Psihiskās veselības jomas eksperti ir jau iepriekš vērsuši uzmanību, ka, veicot psihiskās veselības aprūpes sistēmas kvalitātes novērtējumu, ir jāņem vērā ne tikai kvantitatīvie rādītāji (piemēram, rehospitalizāciju skaits, vidējo gultasdienu skaitu), bet arī citas pakalpojuma kvalitātes novērtēšanas dimensijas, kā pakalpojuma piemērotība, pacientu pieejamība pakalpojumiem; veselības aprūpes speciālista spēja sniegt pakalpojumu; veselības aprūpes speciālistu un pakalpojumu sniedzēju efektivitāte, terapeitiskā nepārtrauktības nodrošināšana pacientam un drošība.
Regulāra un mērķtiecīga pakalpojumu kvalitātes mērīšana un analīze veicina pakalpojuma kvalitātes uzlabošanu ārstniecības personu, ārstniecības iestāžu līmenī, kā arī kopumā veselības sistēmas līmenī. Lai nodrošinātu sniegto pakalpojumu efektivitāti, tiem jābūt uz pacientu vērstiem un tādiem, kas īsteno mērķtiecīgu ārstēšanu atbilstoši medicīniskām indikācijām.

Slimnīcu snieguma rādītāju kopums, paredz ārstniecības iestāžu snieguma rādītājus iedalīt struktūras, procesa un rezultātu rādītājos, kur:
· struktūras rādītāji raksturo pakalpojuma sniedzēja resursus, piemēram, darbinieku/pacientu proporciju, resursu/pacientu proporciju, pakalpojumu īstenošanas laiku, darbības laiku u.c.;
· procesa rādītāji atspoguļo veidu, kā slimnīcas sistēmas un procesi darbojas, lai nodrošinātu vēlamo rezultātu, piemēram, noteikta aprūpes standarta īstenošana, gultu noslodze, sadarbības organizēšana slimnīcu tīkla ietvaros, negadījumu ziņošanas sistēmas esamība u.c.;
· rezultātu rādītāji atspoguļo slimnīcu darbības ietekmi uz pacientu veselības stāvokli un parāda slimnīcas darba rezultātu un to, vai ārstēšanā  ir sasniegti izvirzītie mērķi. Tie ir, piemēram, samazināta mirstība, samazinātas slimnīcā iegūtās infekcijas, nevēlami starpgadījumi vai samazināta neatliekamās palīdzības uzņemšana un uzlabota pacientu pieredze. Rezultātu rādītājos izdala pacientu ziņotos pieredzes rādītājus (PREM).

Šobrīd VSIA “Nacionālais psihiskās veselības centrs” (turpmāk – NPVC) metodiskais centrs jau ir izstrādājis stacionāro pakalpojumu, dienas stacionāro pakalpojumu un ambulatoro pakalpojumu kvalitātes kritērijus, kas ir vērsti uz:
· ārstniecības struktūru;
· ārstniecības procesu;
· ārstniecības rezultātu;
· pacientu pieredzi/apmierinātību.

Pilotprojekta “Finansēšanas modeļa maiņa uz ārstēšanas rezultātā un kvalitātē balstītu finansēšanas modeli psihiatriskajā veselības aprūpē” mērķis ir izstrādāt Latvijas veselības aprūpes nozares plānošanas un attīstības dokumentiem atbilstošu psihiatriskās ārstēšanas finansēšanas modeli. Pilotprojektu paredzēts realizēt NPVC, piesaistot iestādes esošos cilvēkresursus un uz projekta laiku algojot ekspertus, kuri, ņemot vērā pašreizējo NPVC budžetu un nodrošināto pakalpojumu apjomu, veiks jauna finanšu modeļa izstrādi un testēšanu.

Pamatojums un būtiski aspekti pilotprojekta veikšanai:
· Nedroša aprūpe (medicīniska aprūpe, kuras rezultātā radies kaitējums pacientam) veido 13 % no kopējiem izdevumiem veselības aprūpei. Aplēses liecina, ka globāli izmaksas par nedrošu aprūpi pārsniedz 1 triljonu ASV dolāru. Pacientiem nodarītais kaitējums palēnina ekonomisko attīstību par 0,7 % ik gadu.[footnoteRef:2] [2:  Slawomirski, L. and N. Klazinga (2022), "The economics of patient safety: From analysis to action", OECD Health Working Papers, No. 145, OECD Publishing, Paris, https://doi.org/10.1787/761f2da8-en] 

· Jauna finansēšanas modeļa izstrāde un testēšana ir būtiska, lai nodrošinātu pāreju uz rezultātu vērstu, optimālu valsts apmaksātu veselības pakalpojumu finansējuma sistēmu, kas ļaus attīstīt integrētus veselības aprūpes pakalpojumus visos veselības aprūpes līmeņos, uzlabos veselības aprūpes sistēmas efektivitāti, pacientu drošību, pakalpojumu kvalitāti un pacientu medicīniskās aprūpes pēctecību un pieejamību.
· Plānotais pilotprojekts par finansējuma modeļa maiņu ir tieši orientēts uz veselības kvalitātes uz izmaksu lietderības uzlabošanu un cilvēkresursu, kā arī finansējuma pietiekamības veicināšanu.
· Pilotprojekta ietvaros tiks apzināti un mērīti finansējuma modeļa ieviešanai nepieciešamie dati (tai skaitā, ārstniecības procesos izmantojamie dati), izmantoti dažādi digitālie datu analīzes risinājumi, kurus nākotnē būs iespējams pielietot veselības nozares datu digitālās transformācijas ietvaros. 
· Pirms jebkuru kvalitātes kritēriju ieviešanas, nepieciešams veikt pieejamu datu analīzi, kas indikatīvi raksturo psihiskās veselības sistēmas kvalitāti un tikai tad identificēt konkrētus kritērijus un veikt to ieviešanu, vienlaikus pārliecinoties par konkrētā kritērija ieviešanas nozīmi. Šāda procesa īstenošanai ir nepieciešami papildu cilvēkresursi, kuri spēs veikt pieejamo kvalitatīvo un kvantitatīvo datu analīzi un interpretāciju.
· Pilotprojekts ir tieši saistīts ar veselības aprūpes pakalpojumu apmaksas modeļa izstrādi un testēšanu. Lai nodrošinātu psihiskās veselības aprūpes pakalpojumu pieejamību un pietiekamību un sasniegtu noteiktos sniegto ārstniecības pakalpojumu kvalitātes rādītājus, ir nepieciešams izstrādāt jaunu psihiatriskās veselības aprūpes pakalpojumu finansēšanas modeli, kas ir balstīts uz psihiskās veselības ārstēšanās rezultātiem. Savukārt, lai būtu iespējams šo jauno modeli ieviest praksē, pirms tā ieviešanas ir nepieciešams nodrošināt gan šo noteikto rādītāju iegūšanu, apkopošanu un analīzi, kā arī veikt vērtībās balstītu finansēšanas modeļa testēšanu, iekļaujot ICHOM PROM mērījumus[footnoteRef:3] kā atskaites punktus finansējuma plānošanā un piešķiršanā. [3:  International Consortium for Health outcomes measurement, https://www.ichom.org/patient-centered-outcome-measures/ ] 

· Uz rezultātiem, kvalitātes rādītājiem vērsts finansējuma modelis ir pieeja, kurā finansējums tiek piešķirts, pamatojoties uz noteiktiem definētiem rezultātiem (gan kvantitatīviem, gan kvalitatīviem rādītājiem), nevis tikai ņemot vērā plānotās aktivitātes un to īstenošanai nepieciešamos izdevumus. Lai ieviestu šādu modeli ir nepieciešams definēt skaidrus un mērāmus rezultātus, tai skaitā, gan kvantitatīvus, gan kvalitatīvus rādītājus, un veikt to sistemātisku mērīšanu. Tā kā finansējums vai tā daļa tiktu piešķirts, ja tiek sasniegti noteiktie rezultatīvie rādītāji, tas veicinātu iestādes darboties efektīvi un orientēties uz noteikto mērķu un rādītāju sasniegšanu. Šāds modelis rosinātu iestādēm meklēt risinājumus un pilnveidot savu darbību tai skaitā ārstniecības pakalpojumu kvalitāti, lai sasniegtu vēlamos rezultātus. Jaunā finansēšanas pieeja var veicināt arī ilgtspējīgāku pieeju, jo motivētu iestādes darboties efektīvāk.

[bookmark: _Toc184973309]II Esošās finansēšanas sistēmas apraksts un izaicinājumi

Veselības aprūpes pakalpojumu finansēšanas kārtība ir noteikta Ministru kabineta 2018. gada 28. augusta noteikumos Nr. 555 “Veselības aprūpes pakalpojumu organizēšanas un samaksas kārtība”[footnoteRef:4] (turpmāk – Noteikumi Nr. 555). Ārstniecības iestādes finansējumu par nodrošinātajiem pakalpojumiem saņem saskaņā ar noslēgtajiem līgumiem ar NVD par ambulatoro un stacionāro veselības aprūpes pakalpojumu sniegšanu un apmaksu. [4:  https://likumi.lv/ta/id/301399-veselibas-aprupes-pakalpojumu-organizesanas-un-samaksas-kartiba ] 


[bookmark: _Toc184973310]2.1. Ambulatorās psihiatriskās ārstēšanas finansēšana

Samaksu par ambulatorajiem veselības aprūpes pakalpojumiem psihiatrijā veic:
· atbilstoši Noteikumos Nr. 555 norādītajiem aprūpes epizožu tarifiem – pašreiz tarifs psihiatriem un narkologiem noteikts 32,53 euro apmērā (detalizēts šī un citu ziņojumā minēto tarifu atspoguļojums dalījumā pa tarifa elementiem pieejams NVD tīmekļa vietnē[footnoteRef:5]) – taču psihiatrijā pamatā apmaksa tiek veikta nevis aprūpes epizodes tarifa veidā, bet ikmēneša fiksētā (kabineta) maksājuma veidā (skatīt nākamo punktu); [5:  Tarifi dalījumā pa elementiem pieejami: https://www.vmnvd.gov.lv/lv/tarifi-sadalijuma-pa-elementiem] 

· fiksētā kabineta maksājuma aprēķinā ietver Noteikumos Nr. 555 noteikto personāla darba samaksu mēnesī (ņemot vērā ārstniecības iestāžu paziņotās speciālistu slodzes – darba samaksa tiek aprēķināta par attiecīgu slodzes apjomu), darba devēja sociālās apdrošināšanas obligātās iemaksas un darbības nodrošināšanai nepieciešamos līdzekļus, kas noteikti Noteikumu Nr. 555 10. pielikumā;
· atbilstoši manipulāciju sarakstā[footnoteRef:6] norādītajiem manipulāciju tarifiem un manipulāciju apmaksas nosacījumiem – ņemot vērā, ka pamatā psihiatru un narkologu darba apmaksa paredzēta aprūpes epizodes tarifa vai fiksētā (kabineta) maksājuma ietvaros, tad ambulatoriem pakalpojumiem psihiatrijā ir saistošas vien dažas manipulācijas (agrīnās intervences pakalpojumam pacientiem ar akūtiem psihotiskiem traucējumiem un modificētai elektrokonvulsīvai terapijai), pārējais veiktais darbs (tajā skaitā dalība konsilijos, pacienta piederīgo konsultēšana, dokumentācijas sagatavošana Veselības un darbspēju ekspertīzes ārstu valsts komisijai) jānodrošina aprūpes epizodes tarifa vai kabineta ietvaros apmaksātās darba slodzes ietvaros. [6:  Manipulāciju saraksts pieejams: https://www.vmnvd.gov.lv/lv/pakalpojumu-tarifi] 


Samaksu par dienas stacionārā sniegtajiem sekundārās ambulatorās veselības aprūpes pakalpojumiem NVD veic atbilstoši manipulāciju sarakstā norādītajiem manipulāciju tarifiem un to apmaksas nosacījumiem. Dienas stacionāriem saistošās manipulācijas ir noteiktas Noteikumos Nr. 555, kur būtiskākās no tām ir paredzētas dienas stacionāra gultasdienas apmaksai:
· psihiatriska profila dienas stacionārā – manipulācija 60124 “Pacienta ārstēšanās psihiatrijas dienas stacionārā ar papildus piemaksu psihiatram par darbu, strādājot ar pacientiem ar garīgiem un psihiskiem traucējumiem”, tarifs 30,07 euro;
· narkoloģiska profila dienas stacionārā – manipulācija 60110 “Pacienta ārstēšanās dienas stacionārā, izņemot nieru aizstājterapijas, invazīvās kardioloģijas, invazīvās radioloģijas un ķirurģijas un psihiatrijas pakalpojumus (par katru dienu)”, tarifs 24,89 euro.

Arī pacientu līdzmaksājums ir daļa no kopējā finansējuma, ko saņem iestādes par nodrošinātajiem ambulatorajiem pakalpojumiem. Līdzmaksājuma apmērs noteikts Noteikumu Nr. 555 13. pielikumā[footnoteRef:7] – līdzmaksājuma apmērs par sekundārās ambulatorās veselības aprūpes ārsta ambulatoru apmeklējumu noteikts 4 euro apmērā par vizīti, bet līdzmaksājums par ārstēšanos dienas stacionārā 7 euro apmērā par katru dienu. Taču praksē pacienti, kas saņem psihiatrisko ārstēšanu, ir no pacienta līdzmaksājuma veikšanas atbrīvoti[footnoteRef:8] – t.i., šo pacientu līdzmaksājuma apmēru sedz no valsts budžeta līdzekļiem. [7: https://likumi.lv/ta/id/301399#piel13 ]  [8: https://www.vmnvd.gov.lv/lv/no-pacienta-lidzmaksajumiem-atbrivotas-iedzivotaju-grupas ] 

Samaksā par stacionārajiem veselības aprūpes pakalpojumiem psihiatrijas stacionāros iekļauj:
· samaksu par stacionārās veselības aprūpes pakalpojumu programmās ietvertajiem pakalpojumiem, kuriem atbilstoši Noteikumiem Nr. 555 noteikts viena pacienta ārstēšanas tarifs (iezīmētie pakalpojumi), – atbilstoši attiecīgajam viena pacienta ārstēšanas tarifam;
· ikmēneša fiksēto piemaksu par uzņemšanas nodaļas darbību;
· ikmēneša fiksēto piemaksu par pacientu observāciju līdz 24 stundām;
· samaksu atbilstoši tāmes finansējumam, ko nosaka līgumā ar ārstniecības iestādi, prognozējot pacientu skaitu, kas tāmes ietvaros saņems nepieciešamo ārstēšanu, šādos gadījumos: par piespiedu psihiatrisko ārstēšanu stacionārā ārstniecības iestādē ar apsardzi un par bērnu vai pieaugušo ilgstošu psihiatrisko ārstēšanu stacionārā ārstniecības iestādē, tai skaitā saskaņā ar tiesas lēmumu;
· samaksu atbilstoši manipulāciju tarifiem par manipulācijām, kas pēc manipulāciju saraksta tiek apmaksātas papildus;
· samaksu par veselības aprūpes pakalpojumu digitalizāciju atbilstoši Noteikumiem Nr. 555 (veic reizi gadā līdz kārtējā gada 1. jūlijam).

Noteikumi Nr. 555 nosaka gultasdienas tarifu par pacienta ārstēšanos stacionārā – 2024. gadā visiem psihiatriskā profila stacionāriem gultasdienas tarifs noteikts 98,87 euro apmērā[footnoteRef:9], un šis tarifs tiek ņemts vērā, aprēķinot viena pacienta ārstēšanās tarifu dažādās stacionārās veselības aprūpes pakalpojumu programmās. [9:  Arī stacionāram saistošie tarifi dalījumā pa elementiem pieejami: https://www.vmnvd.gov.lv/lv/tarifi-sadalijuma-pa-elementiem] 


Tāpat Noteikumu Nr. 555 6. pielikums nosaka ikmēneša fiksēto piemaksu par uzņemšanas nodaļas darbību stacionārajām ārstniecības iestādēm, kuras sniedz neatliekamo medicīnisko palīdzību 24 stundas diennaktī (tajā skaitā nodefinējot arī dežūrpersonāla sastāvu, no kura apjoma ir atkarīgs piemaksas apjoms), un ikmēneša fiksēto piemaksu par pacientu observāciju līdz 24 stundām. Fiksētās piemaksas apjoms par pacientu observāciju tika pārskatīts 2024. gada pirmajā pusē un saskaņā ar Noteikumu Nr. 555 grozījumu anotācijā[footnoteRef:10] un informatīvā ziņojuma “Par slimnīcu tīkla attīstību”[footnoteRef:11] 5. pielikumā aprakstīto tā aprēķinā ietverts un ņemts vērā: [10: https://tapportals.mk.gov.lv/annotation/f7b045d5-b28d-4d42-9364-aa72102a44ab ]  [11: https://tapportals.mk.gov.lv/legal_acts/855c5d84-6f49-4ec0-b4f5-a8a84df9db3c ] 

· māsu un māsu palīgu un/vai atbalsta personāla atalgojums, t.sk. piemaksa par nakts stundām un samaksa par darbu brīvdienās un svētku dienās, nepieciešamo slodžu aprēķinā ietverot, ka māsu un māsu palīgu attiecība pret pacientu skaitu ir 1:6 (t.i., seši pacienti uz vienu māsu un māsas palīgu);
· dati par 2023. gadā ārstniecības iestādēs observēto pacientu skaitu;
· ēdināšanas izmaksas;
· ārstniecības materiālu izmaksas, t.sk. medikamentu izmaksas.
Jāņem vērā, ka pašreizējais finansējums observācijas nodrošināšanai ne visās psihiatriskās ārstniecības iestādēs ir pietiekošs, attiecīgi ne vienmēr ir iespējams nodrošināt tādu observācijas pakalpojumu apjomu, kāds būtu nepieciešams, ņemot vērā uzņemšanas nodaļās pieņemto pacientu skaitu. Piemēram, vienā no iestādēm pašlaik izveidotas trīs observācijas gultas, kas bieži ir aizņemtas, tādēļ nereti pacienti tiek ievietoti observācijas nolūkos stacionāru nodaļās un tiek izrakstīti pēc nepilnas diennakts. Šādi gadījumi saskaņā ar normatīvo regulējumu netiek apmaksāti kā stacionēšanas gadījumi pārāk īsā stacionēšanas laika dēļ. Savukārt citā no iestādēm pašreiz faktiski nodalītas observācijas gultas nemaz nav izveidotas (atsevišķas struktūrvienības izveide uzņemšanas nodaļai un observācijai vēl tiek plānota) – attiecīgi pašreiz tur pacientu novērošana tiek veikta atsevišķā palātā nodaļā, kurā pacients potenciāli būtu stacionējams. 
Šī un citu iemeslu dēļ Veselības ministrijā bija izveidota darba grupa, kuras mērķis bija izvērtēt un sniegt priekšlikumus pacientu observācijas kritērijiem, observācijā sniedzamo pakalpojumu apjomam un apmaksas principiem. Darba grupas ietvaros tika veikta stacionāro ārstniecības iestāžu neatliekamās palīdzības nodaļu datu analīze, izmantojot Nacionālā veselības dienesta veselības aprūpes pakalpojumu apmaksas norēķinu sistēmas "Vadības informācijas sistēma" Ambulatoro pakalpojumu apmaksas norēķinu sistēmas moduli (APANS) un Stacionāro pakalpojumu apmaksas norēķinu sistēmas moduli (SPANS) par laika posmu no 2023. gada līdz 2024. gada I ceturksnim. Lai gan darba grupā tika analizēta observācija neatliekamās medicīnas palīdzības slimnīcās, kopējos observācijas principus var izmantot specializētās slimnīcās. 2024. gada decembrī darba grupa sagatavoja ziņojumu, kurā ir  sniegti priekšlikumi pacientu observācijai.
Maksājuma apjomus par neatliekamās medicīniskās palīdzības un pacientu uzņemšanas nodaļas darbību tieši ietekmē Noteikumu Nr. 555 6. pielikumā noteiktais dežūrpersonāla sastāvs un slodzes, taču fiksētā maksājuma apjoms nav atkarīgs no uzņemšanas nodaļā uzņemto pacientu skaita.
Papildus jānorāda, ka – saskaņā ar Noteikumiem Nr. 555 – tādās situācijās, kad persona vērsusies stacionārās ārstniecības iestādes uzņemšanas nodaļā un personu nav nepieciešams stacionēt, personai stacionārās ārstniecības iestādes uzņemšanas nodaļā tiek sniegti ambulatorās veselības aprūpes pakalpojumi un šādās situācijās par sniegto konsultāciju tiek noformēts ambulatorais talons.

Viena pacienta veselības aprūpes pakalpojumu tarifus stacionāro ārstniecības iestāžu grupā NVD aprēķina atbilstoši NVD vadības informācijas sistēmā ievadītajiem datiem par no valsts budžeta līdzekļiem apmaksātajiem stacionārās veselības aprūpes pakalpojumiem, ievērojot šādus nosacījumus[footnoteRef:12]: [12: https://www.vmnvd.gov.lv/lv/media/121/download?attachment ] 

· viena pacienta veselības aprūpes pakalpojumu tarifus stacionāro ārstniecības iestāžu grupā iezīmētās programmās iekļautajiem veselības aprūpes pakalpojumiem aprēķina sekojoši – pie summas, kas iegūta, reizinot gultasdienu skaitu ar gultasdienas tarifu (psihiatrijas stacionāriem tas pašreiz ir 98,87 euro), pieskaitot viena pacienta ārstēšanas tarifa summu un iegūto summu dala ar stacionēšanas gadījumu skaitu; tas nozīmē – ja pacienta ārstēšanā pielietotas manipulācijas, kas sarakstā nav atzīmētas kā viena pacienta ārstēšanas tarifa pozīcija, tad šo manipulāciju veikšana stacionāriem teorētiski ir jānodrošina gultasdienas tarifa ietvaros;
· ja vairākām stacionārām ārstniecības iestādēm ir vienādi veselības aprūpes pakalpojumi, viena pacienta veselības aprūpes pakalpojumu tarifu aprēķina, izmantojot tās stacionāro ārstniecības iestāžu grupas kopējos datus par šajā stacionāro ārstniecības iestāžu grupā sniegtajiem stacionārajiem veselības aprūpes pakalpojumiem, kurā pakalpojums tiek sniegts par zemākajām izmaksām un vismaz 20 % no kopējā pacientu skaita attiecīgajā pakalpojumu programmā.

Papildus definētajiem viena pacienta ārstēšanās tarifiem dažādās stacionārajās programmās ārstniecības iestādes saņem apmaksu pēc fakta par stacionārajās kartēs uzskaitītajiem pakalpojumiem, kuri NVD uzturētajā manipulāciju sarakstā atzīmētas kā manipulācijas, kas tiek apmaksātas papildus. Īpaši būtiski, ka šādi – pēc fakta – tiek apmaksāti stacionārā nodrošinātie rehabilitācijas pakalpojumi, kā arī – sākot ar 2024. gadu – arī zobārstniecības pakalpojumi, optometrista pakalpojumi un optiskie palīglīdzekļi personām, kurām nepieciešama ilgstoša ārstēšana psihiatriskā profila stacionārā.

Tāpat ir atsevišķas programmas, kur apmaksa tiek veikta kā tāmes maksājums – maksājuma apmērs tiek noteikts līgumā ar pakalpojumu nodrošinošo iestādi, prognozējot pacientu skaitu, kas tāmes ietvaros saņems nepieciešamo ārstēšanu.

Kopumā, analizējot visus NVD vadības informācijas sistēmā uzskaitītos manipulāciju datus par stacionārā nodrošināto ārstniecību, var secināt, ka iestādes nav motivētas pilnvērtīgi veikt datu uzskaiti, jo pašreiz iestāžu finansējuma apmēru neietekmē veiktā manipulāciju uzskaite (izņemot manipulācijas, kas manipulāciju sarakstā atzīmētas kā apmaksājamas papildus). Taču reizē tas, ka NVD nesaņem pilnvērtīgus datus, ietekmē finansējuma apmēru nākotnē – ja iestādes neuzskaita visu paveikto darbu (t.i. manipulācijas), tad NVD pietrūkst informācijas par to, kādi materiālie un nemateriālie resursi nepieciešami (tiek pielietoti) pacientu ārstniecības nodrošināšanai. Tāpat iespējams secināt, ka – salīdzinot ar cita profila stacionāriem – psihiatrijā gandrīz nav specifisku apmaksājamu manipulāciju, jo būtiskākais resurss ārstēšanas rezultāta sasniegšanai ir tieši ārstniecības personāla laiks, kas tiek veltīts katram pacientam.

Tāpat kā ambulatori – arī stacionārā pacientu līdzmaksājums ir daļa no kopējā finansējuma, ko saņem iestādes. Līdzmaksājuma apmērs par ārstēšanos stacionārā noteikts Noteikumu Nr. 555 13. pielikumā[footnoteRef:13] – līdzmaksājuma apmērs par ārstēšanos stacionārās ārstniecības iestādēs (sākot ar otro dienu) noteikts 10 euro apmērā par dienu, bet pacientiem ar diagnožu kodiem F10–F19, ārstējoties no alkohola, narkotisko, psihotropo un toksisko vielu atkarības, tas noteikts 7 euro apmērā par dienu. Papildu līdzmaksājums veicams, ja, ārstējoties stacionārā, tiek nodrošināts datortomogrāfijas vai kodolmagnētiskās rezonanses izmeklējums – tad līdzmaksājuma apmērs atkarīgs no izmeklējuma sarežģītības. Taču praksē pacienti, kas saņem psihiatrisko ārstēšanu, ir no pacienta līdzmaksājuma veikšanas atbrīvoti[footnoteRef:14] – t.i., šo pacientu līdzmaksājuma apmēru sedz no valsts budžeta līdzekļiem. [13: https://likumi.lv/ta/id/301399#piel13 ]  [14: https://www.vmnvd.gov.lv/lv/no-pacienta-lidzmaksajumiem-atbrivotas-iedzivotaju-grupas ] 



[bookmark: _Toc184973312]2.3. Samaksas apmēra plānošana – būtiskākie principi

Samaksas apmēru nosaka atbilstoši Noteikumos Nr. 555 definētajiem principiem, izmantojot t.sk. šādus plānošanas rādītājus:
· faktiski veikto pakalpojumu apjomu 12 mēnešu laikā (laikposmā no 1. septembra līdz 31. augustam) (ja apjoms pārsniedz iepriekšējā periodā plānoto, to nosaka iepriekšējā perioda apmērā);
· pakalpojumu sniedzēju cilvēkresursus un pakalpojumu teritoriālo pieejamību – ambulatoriem pakalpojumiem;
· pakalpojumu tarifus un – ambulatori – plānotās vidējās izmaksas pa veselības aprūpes pakalpojumu veidiem konkrētai ārstniecības iestādei;
· likumā par valsts budžetu kārtējam gadam noteikto finansējuma apmēru samaksai par veselības aprūpes pakalpojumiem;
· papildu finansējuma piešķiršanas mērķi, ja ir finansējuma palielinājums.

Arī detalizētāki samaksas apmēra aprēķinu principi gan ambulatoriem, gan stacionāriem pakalpojumiem ir definēti Noteikumos Nr. 555. 

Tomēr ir būtiski papildināt, ka apzinoties šīs sistēmas neelastību un necaurskatāmību, kā arī neatbilstību šodienas vajadzībām pēc mērķēta finansējuma novirzīšanas utt, jau šobrīd ir izstrādāti virkne priekšlikumu apmaksas sistēmas pārskatīšanai. Bet tā kā noteikumi regulē visas sistēmas apmaksu, tad jebkādi to radikāli grozījumi attiecībā uz visu sistēmu nav iespējami ātrā veidā, neriskējot sagraut sistēmas funkcionēšanas pamatus. Tāpēc ir būtiski svarīgi sistēmas grozījumus veikt izsvērti un pakāpeniski, primāri to realizējot pilotprojekta veidā.

[bookmark: _Toc184973313]2.4. Būtiskākie izaicinājumi un problēmas tai skaitā ārstniecības pakalpojumu finansēšanā

Izvērtējot esošo situāciju, ir identificētas šādas problēmas un izaicinājumi, tai skaitā esošajā ārstniecības pakalpojumu finansēšanas modelī.
Kopumā:
1. Pacienta ārstniecības ceļš veidojas fragmentārs – tam var būt problemātiski izsekot no ārstēšanās sākuma līdz beigām (vai līdz kāda noteikta/definēta ārstēšanās posma beigām), korekti novērtējot šajā laikā sasniegtos ārstniecības rezultātus un pacienta gūto pieredzi un ieguvumu pret ārstniecības iestāžu ieguldītajiem resursiem un izmaksām.
2. Trūkst nodrošinātā pakalpojuma kvalitātes sasaiste ar veselības aprūpes pakalpojumu finansēšanu; finansējums ir piesaistīts pakalpojumu apjomam (pacientu skaitam). Būtu nepieciešams veicināt sasaisti gan ar veselības aprūpes pakalpojumu kvalitāti, gan pacientu ieguvumiem, ieguldītajiem cilvēkresursiem un materiālajiem resursiem.
3. Spēkā esošais normatīvais regulējums ierobežo ārstniecības iestāžu iespējas rīkoties ar piešķirto valsts budžeta finansējumu, piemēram, ambulatorā un stacionārā finansējuma dalījums, finansējuma apmērs ir atkarīgs no pacientu skaita, kuriem tiek nodrošināta ārstēšana.
4. Trūkst iespējas finansējumu elastīgi pielāgot pacientam individuāli tam nepieciešamo veselības aprūpes pakalpojumu.
5. Ārstniecības iestādēm var būt problemātiski veikt korektus darba laika un attiecīgi arī darba algas aprēķinus, jo ārstniecības personāla slodze bieži tiek sadalīta starp dažādām vienas ārstniecības iestādes struktūrvienībām un saskaņā ar normatīvo regulējumu, ja ārsts dežurē, piemēram, uzņemšanas nodaļā, tad šis pats ārsts tajā pašā laikā nedrīkst būt dežūrā arī stacionāra nodaļā – jo katra no šīm pozīcijām tiek finansēta atsevišķi, taču ierobežoto personāla resursu dēļ šī prasība ne vienmēr ir izpildāma. Papildu sarežģītību resursu plānošanā piešķir tas, ka speciālisti bieži ir nodarbināti vairākās ārstniecības iestādēs.
6. Esošais finansēšanas modelis nav pielāgots iestāžu pilnvērtīgai datu uzskaitei par ārstniecības iestāžu nodrošinātajiem veselības aprūpes pakalpojumiem (iestādes daļā gadījumu neveic datu uzskaiti NVD vadības informācijas sistēmā par tām manipulācijām, kurām tieši neseko finansējums, piemēram, par veiktajiem laboratoriskajiem izmeklējumiem stacionārā – kā uzskaites manipulācijas ar 0,00 euro vērtību).
7. Pakalpojumu standartizēšanai un kvalitātes indikatoru ieviešanai būtu jānotiek vienlaikus ar finanšu modeļa maiņu.

[bookmark: _Toc184973315]III Pasaules tendences veselības aprūpes pakalpojumu finansēšanā. Labās prakses piemēri

Veselības aprūpes jomā pasaulē tiek ieviesti finansēšanas modeļi, kas saistīti ar nodrošinātās ārstēšanas vērtību un kvalitāti un kas ir paredzēti, lai veicinātu labāku rezultātu sasniegšanu, nevis tikai palielinātu (vai saglabātu esošajā līmenī) pakalpojumu apjomu. Šādu finansēšanas modeļu (apmaksas modeļu) mērķis ir uzlabot veselības aprūpes pakalpojumu efektivitāti, pacientu apmierinātību un vispārējo ārstēšanas kvalitāti. Šādi apmaksas modeļi ir uzskatāmi par labās prakses piemēriem un pēdējos gados uzsākta virzība uz pakalpojumu apmaksu par sasniegto rezultātu un dažādi eksperimenti ar vērtībās balstītiem finansēšanas modeļiem[footnoteRef:15]. Lielākoties, šādi pakalpojumu apmaksas modeļi ietver izmaiņu veikšanu, esošajos apmaksas modeļos iekļaujot samaksu par sasniegto rezultātu vai papildus materiālos stimulus par pārsniegtiem rezultātiem. Iepriekš minētie pakalpojumu apmaksas modeļi ir papildinoši instrumenti jau esošajiem šādiem četriem visbiežāk praksē lietotajiem pakalpojumu apmaksas modeļiem: [15:  https://www.pwc.com/m1/en/publications/value-based-healthcare.html ] 

· “global budget” jeb kopējais (aptverošais) budžets – apmaksas modelis, kura ietvaros pakalpojumu sniedzējs (piemēram, konkrēta ārstniecības iestāde) saņem iepriekš noteiktu, fiksētu finansējuma apjomu ar nosacījumu, ka noteiktā laika posmā (parasti viens gads) jānodrošina pakalpojumi noteiktai populācijai. Latvijā šāda apmaksas modeļa piemērs ir tāmes maksājumu veikšana par konkrētu pakalpojumu nodrošināšanu;
· “fee-for-service” jeb maksa par pakalpojumu – apmaksas modelis, kura ietvaros pakalpojuma sniedzējiem tiek maksāts par katru nodrošināto pakalpojumu. Šāda apmaksas modeļa gadījumā katram pakalpojumam ir noteikts tarifs un pakalpojumu sniedzējiem tiek maksāts par nodrošināto pakalpojumu apjomu, nevis to kvalitāti vai sasniegto rezultātu. Latvijā tas attiecināms, piemēram, uz aprūpes epizožu tarifiem un manipulāciju tarifiem;
· “activity based funding” jeb aktivitātēs balstīts apmaksas modelis, kura ietvaros pakalpojumu sniedzēji saņem finansējumu, kas balstīts uz nodrošināto pakalpojumu veidu un apjomu, sasaistot to ar pakalpojuma sarežģītību un konkrētu aktivitāšu jeb procedūru izmaksām. Šis modelis atšķirībā no, piemēram, kopējā budžeta modeļa, sasaista apmaksu ar konkrētiem nodrošinātiem pakalpojumiem un motivē pakalpojumu sniedzējus strādāt produktīvāk. Piemērs šādam apmaksas modelim ir arī Latvijā – stacionārās veselības aprūpes pakalpojumu apmaksā, kur tiek izmantota ar diagnozēm saistīto grupu (DRG) sistēma. Šāds apmaksas modelis netiek izmantots psihiatriskās ārstēšanas pakalpojumu apmaksai;
· “capitation” jeb kapitācija – apmaksas modelis, kura ietvaros pakalpojuma sniedzējs saņem fiksētu maksājumu par pacientu par noteiktu laika periodu neatkarīgi no nodrošināto pakalpojumu apjoma un veida. Latvijā piemērs šim apmaksas modelim ir ģimenes ārstu darba apmaksas sistēma, kur pašreiz noteiktais kapitācijas naudas apmērs, ko saņem ģimenes ārsta prakse par vienu pacientu mēnesī, ir 2,915427 euro.

Veidi, kā esošie apmaksas modeļi tiek papildināti, lai virzītos uz pakalpojuma kvalitātes un rezultātu uzlabošanu, ir dažādi, piemēram:
· “shared savings” jeb kopīgie ietaupījumi, kur gadījumā, ja pakalpojumu izdodas nodrošināt par zemāku samaksu kā sākotnēji plānots, kā arī, ja tiek sasniegti iepriekš definēti rezultatīvie rādītāji, veselības aprūpes pakalpojumu sniedzēji saņem noteiktu daļu no ietaupītajiem līdzekļiem, kas pakalpojumam tika paredzēti;
· “pay for performance (jeb P4P)” jeb rezultātā balstīts finansēšanas modelis, kas ir uz sniegumu/rezultātu balstīts finansēšanas modelis, kura ietvaros veselības aprūpes sniedzējiem tiek nodrošināti finansiāli stimuli (bonusi) par iepriekš noteiktu darbības mērķu sasniegšanu vai arī tieši pretēji – tiek ieturēts finansējums, ja rezultāti netiek sasniegti. Parasti šāds modelis tiek piemērots, lai uzlabotu konkrētu rezultātu sasniegšanu, piemēram, rehospitalizāciju skaita samazināšanai vai konkrētas skrīninga aptveres sasniegšanai. Arī Latvijā ir ieviests šāds mehānisms – piemēram, ģimenes ārsti saņem bonusa maksājumus par noteiktu skrīninga aptveres rādītāju sasniegšanu;
· “performance incentive funding” jeb sniegumu stimulējošs finansējums  (pielietojums ir visaptverošāks kā P4P modelis) – šī pieeja ietver finansējuma piešķiršanu, pamatojoties uz rezultātiem, nevis papildu maksājumiem vai sodiem. Pakalpojumu sniedzēji var saņemt palielinātu vai samazinātu finansējumu atkarībā no iepriekš noteiktu mērķu sasniegšanas. Piemēram, ārstniecības iestāde, sasniedzot konkrētus rādītājus (piemēram, īsāks gaidīšanas laiks, noteikta līmeņa pacientu rezultāti) saņem lielāku ikgadējā budžeta apjomu;
· “bundled payments” (jeb kompleksais maksājums) (līdzīgi arī “alliance contracting”) – apmaksa tiek veikta par pilnu pacienta aprūpes ciklu kādā noteiktā laika periodā noteiktas saslimšanas ārstēšanai, aptverot visus pacientam nodrošinātos veselības aprūpes pakalpojumus (gan ambulatoros, gan stacionāros, arī dažādās ārstniecības iestādēs nodrošinātos).

Viens no zināmākajiem šādas labās prakses piemēriem, apmaksu sasaistot ar sasniegto rezultātu, ir ieviests Zviedrijā. 2009. gadā Stokholmas apgabalā tika ieviests kompleksais maksājums par primāro gūžas un ceļa locītavas protezēšanu, turklāt pacientiem tika dota iespēja brīvi izvēlēties pakalpojuma sniedzēju starp valsts akreditētajām iestādēm[footnoteRef:16]. Kompleksais maksājums ir aptuveni 6 300 euro apmērā, kura ietvaros jānodrošina diagnostika, operācija (t.sk., endoprotēzes vērtība) un pēcoperācijas aprūpe stacionārā, kā arī pacienta uzraudzība laikā pēc operācijas. Ārstniecības iestādes uzņemas finansiālu atbildību par ne-akūtām komplikācijām, kas saistītas ar operāciju, laika posmā līdz 2 gadiem pēc operācijas. Un 3,2 % no maksājuma apjoma tiek ieturēti un izmaksāti pakalpojuma sniedzējam tikai tad, ja tiek sasniegti iepriekš definētie rezultāti (piemēram, sāpju samazināšanās, operācijas gaidīšanas laika samazināšanās). Būtiski, ka šī modeļa ieviešanas laikā pakalpojumu sniedzēji ieviesa izmaiņas savos darba procesos, lai samazinātu ārstēšanas izmaksas, kā arī novērstu komplikāciju riskus pacientiem. Šīs izmaiņas ietvēra ārstēšanas procesu standartizāciju, dažādu rokasgrāmatu un kontrolsarakstu izstrādi personālam, papildu personāla apmācības, finansiālu bonusu ieviešanu personālam (sasaistē ar zemu komplikāciju risku), kā arī papildu pacienta “follow-up” vizītes, lai spētu identificēt pēcoperācijas komplikācijas pēc iespējas agrīnā periodā. Rezultātā par 20 % samazinājās pacientu pēcoperācijas komplikācijas, kā arī par 17 % samazinājās viena pacienta ārstēšanas izmaksas. Būtiski, ka arī paši pakalpojuma sniedzēji jauno apmaksas modeli novērtēja pozitīvi. [16:  Effects of introducing bundled payment and patients' choice of provider for elective hip and knee replacements in Stockholm county - https://ki.se/media/95244/download ] 


Arī Martini klīnika Vācijā, kas specializējusies prostatas vēža ārstēšanā, ir viens no daudz minētiem piemēriem, kur ieviesta unikāla apmaksas sistēma, kas vērsta gan uz rezultātu sasniegšanu, gan ārstniecības iestādes komandas vienotības veicināšanu[footnoteRef:17], piemēram, klīnikas galveno speciālistu algas, kvalitātes un rezultātu bonusmaksājumi tiek vienlīdzīgi sadalīti starp šiem speciālistiem. Kopš 1992. gada klīnika veic datu apkopošanu par pacientu rezultātiem, iegūtie dati tiek apspriesti iestādes ārstniecības personāla starpā, tādējādi mācoties vienam no otra pieredzēm un arvien uzlabojot pacientu rezultātus. Klīnikas snieguma rādītāji ir pārliecinoši – salīdzinot ar pārējo Vāciju, tajā ārstētiem pacientiem ir ievērojami zemāki pēcoperācijas komplikāciju rādītāji, kā arī zemāki inkontinences (smaga inkontinence par 11 reizēm retāk) un erektilās disfunkcijas (par 55 % zemāki) rādītāji. [17:  https://eithealth.eu/wp-content/uploads/2020/05/Implementing-Value-Based-Healthcare-In-Europe_web-4.pdf ] 


[bookmark: _Toc184973316]IV Pilotprojekts “Finansēšanas modeļa maiņa uz ārstēšanas rezultātā un kvalitātē balstītu finansēšanas modeli psihiatriskajā veselības aprūpē”

Pilotprojekta mērķis: Latvijas veselības aprūpes nozares plānošanas un attīstības dokumentiem atbilstoša, ārstēšanas rezultātā un kvalitātē balstīta psihiatriskās ārstēšanas finansēšanas modeļa izstrāde un testēšana, ņemot vērā pašreiz pieejamo valsts budžeta finansējumu, vienlaikus nesamazinot pakalpojumu pieejamību iedzīvotājiem.

Pilotprojekta īstenošanas vieta: VSIA “Nacionālais psihiskās veselības centrs”.

Pilotprojekta īstenošanas termiņš: 2025. gada 1. marts līdz 2025. gada 31. decembris.

Sasniedzamie rezultāti: 
· ir izstrādāts un pilotprojekta ietvaros definētas mērķa grupas ietvaros testēts ārstēšanas rezultātā un kvalitātē balstīts psihiatriskās ārstēšanas finansēšanas modelis;
· apzināts nepieciešamā valsts budžeta finansējuma apmērs NPVC faktisko ārstniecisko pakalpojumu izmaksu segšanai;
· izstrādāts ambulatoro un stacionāro pakalpojumu dalījums un aprēķinātas konkrētiem pakalpojumu veidiem saistošās izmaksas;
· izstrādāti priekšlikumi ārstniecības personāla darba samaksas modeļa maiņai;
· apzinātas pilotprojekta ietvaros definētās mērķa grupas pašreizējās ārstēšanas izmaksas;
· modelētas pilotprojekta ietvaros definētās mērķa grupas potenciālās ārstēšanas izmaksas (ņemot vērā vadlīnijas un algoritmus šīs mērķa grupas ārstēšanai) un to struktūras izmaiņas, salīdzinot ar pašreizējo finansēšanas situāciju;
· izstrādāti priekšlikumi par sasniegto rezultātu un mērķa indikatoru (stimulu) piesaisti finansēšanas modelim;
· apzinātas ārstēšanas rezultātā un kvalitātē balstīta psihiatriskās ārstēšanas finansēšanas modeļa ieviešanas problēmas/riski un izaicinājumi;
· sniegti priekšlikumi izstrādātā modeļa pilnveidei, tajā skaitā datu infrastruktūras uzlabošanai;
· sagatavots ziņojums Veselības ministrijai par pilotprojekta īstenošanu un finansēšanas modeļa testēšanas rezultātiem, tai skaitā ietverot priekšlikumus turpmāk veicamajām darbībām psihiatriskās veselības pakalpojumu finansēšanā.

Ņemot vērā līdz šim paveikto jauna finansēšanas modeļa izstrādē, NPVC, sadarbojoties ar NVD, definēja vīziju par jauno finansēšanas modeli. Pašreiz tā paredz veidot finanšu modeli pēc “global budget” principa, to potenciāli papildinot ar “pay-for-performance” pieeju, lai veicinātu ārstēšanas rezultātu sasniegšanu un kvalitātes uzlabošanos (iekļaujot PROM un PREM mērījumu veikšanu). Jaunais aptverošais finansēšanas modelis paredz stacionārā un ambulatorā finansējuma integrāciju, ļaujot pakalpojumu sniedzējam (iestādei) pielāgot pakalpojumus pacientu vajadzībām un to klīniskajam stāvoklim. Tāpat šī finanšu modeļa mērķis ir veicināt ambulatoro pakalpojumu sniegšanu, kā arī nodrošināt pakalpojumu pieejamību akūtajiem pacientiem.

Modeļa izstrāde pamatosies uz faktiskiem datiem (NPVC pieejamo valsts budžeta finansējumu), kā arī pakalpojumu nodrošināšanas faktiskajām izmaksām un datiem par iestādes nodrošināmo pacientu populācijas aptveri (ar mērķi saglabāt kopējo iestādē ārstēto pacientu skaitu esošajā līmenī, sekojot globālām tendencēm palielināt pacientu skaitu ambulatorā un preventīvā sektorā, pakāpeniski mazinot stacionāra noslodzi), skatīt 4.pielikumu, kurā attēlota secīga ārstēšanas pakalpojuma pārvirze.

Modeļa izstrādes ietvaros tiks pilnveidota ārstniecības personāla darba samaksas sistēma, veidojot to “caurspīdīgu” un atbilstošu paveiktajam darba apjomam un sarežģītībai. Paredzams, ka ārstniecības personāla darba samaksa tiktu veidota kā hibrīd-maksājums, izdalot fiksēto un mainīgo atalgojuma daļu, tādējādi rodot iespēju atalgot ārstniecības personālu par papildu paveikto darba apjomu (palielinot pacientu apjomu, nodrošinot pakalpojumu pieejamību u.tml.). Lai to paveiktu, ņemot vērā jau līdz šim veiktās iestrādes, tiktu definēts un nodalīts darba saturs (darba apjoms), kas veicams fiksētā maksājuma ietvaros. Jāatzīmē, ka finanšu modelis ir tiešā saskaņā ar reālo situāciju cilvēkresursu deficīta apstākļiem medicīnā, tas neparedz uzreiz palielināt darbinieku skaitu, bet secīgi un ilgtspējīgi paredz atbilstoši motivējot (arī monetāri) esošos darbiniekus palikt valsts sektorā, veidot pozitīvu darba pieredzi, ka atalgojums ir taisnīgs padarītajam, ka arī veicinot darba prestižu valsts sektorā kopumā.

Arī kopējais iestādes finansējuma apjoms tiktu sadalīts fiksētajās un mainīgajās izmaksās. Fiksētās izmaksas ietvertu infrastruktūras, attīstības un administrācijas izmaksas, kā arī daļēji ārstniecības personāla atalgojumu, savukārt mainīgās izmaksas ietvertu mainīgo ārstniecības personāla darba samaksas daļu, kā arī ārstniecības tiešās izmaksas, piemēram, vienreizlietojamās medicīniskās ierīces un zāles. 
2024. gada ietvaros, apsverot finanšu modeļa maiņu, jau tika aplēsts, ka (2023. gada dati) NPVC aptuveni 44,64 % no kopējām izmaksām ir fiksētās izmaksas, savukārt aptuveni 55,36 % ir mainīgās izmaksas. Pašreiz no mainīgajām izmaksām vislielāko īpatsvaru veido ārstniecības personāla atalgojums (aptuveni 18 miljoni eiro), savukārt administrācijas atalgojums veido nepilnus 4,3% no kopējām izmaksām, kas ir aptuveni 1,2 miljoni eiro.

Jaunais finansēšanas modelis paredz, ka NPVC ar NVD vienotos par atskaišu sniegšanas periodu (piemēram, vienu reizi ceturksnī), lai – ieviešot finansēšanas modeli – būtu iespējams atskaitīties gan par nodrošināto pakalpojumu klāstu un apjomu, gan ārstēto pacientu skaitu, gan par kopīgi nodefinēto rezultātu un kvalitātes rādītāju izpildi.

Lai šādu finansēšanas modeli izstrādātu, NPVC nepieciešams:
· apkopot precīzus datus par pakalpojumu nodrošināšanas faktisko pašizmaksu;
· modelēt, kā mainīsies esošās izmaksas, sadalot ārstniecības personāla darba samaksu fiksētā un mainīgā daļā;
· modelēt, kā mainīsies esošās izmaksas, veicot stacionāro pakalpojumu līmeņošanu un definējot ambulatoro pakalpojumu veidus;
· modelēt, kā mainīsies esošās izmaksas, mainoties pacientu attiecībai, kas saņem pakalpojumus ambulatori un stacionārā;
· turpināt darbu pie pakalpojumu standartizācijas, algoritmu un pacientu “ceļu” izstrādes;
· turpināt darbu pie izstrādāto kvalitātes indikatoru projekta ieviešanas (tajā skaitā izstrādājot tehniskus risinājumus).
Ne visi no šiem uzskaitītajiem punktiem ir veicami pilotprojekta ietvaros, jo to nodrošināšanai nepieciešami vēl plašāki papildu resursi, nekā tie pieejami pašreiz, taču pilotprojekta ietvaros ir iespējams precīzāk tos apzināt un apkopot. 

Pilotprojekta pasākumu plāns:
	
	Aktivitāte/Pasākums
	Pasākuma raksturojums
	Termiņš

	1. Projekta komandas izveide un plānošana

	1.1.
	Iekšējo resursu apzināšana, darba vides iekārtošana
	· Apzināti projektam piesaistāmie iekšējie resursi (t.sk. cilvēkresursi)
· Gatavojoties papildu cilvēkresursu piesaistei, jaunu darba vietu sagatavošana u.tml.
	pirms līguma slēgšanas

	1.2.
	Projekta risku izvērtējums
	· Definēti personāla operacionālie, finanšu u.c. riski pilotprojekta veikšanai
	pirms līguma slēgšanas

	1.3.
	Līguma slēgšana
	· Pēc informatīvā ziņojuma izskatīšanas Ministru kabinetā un lēmuma pieņemšanas par finansējuma piešķiršanu, sagatavot līguma projektu par pilotprojekta izpildi, to abpusēji saskaņot starp VM un NPVC un noslēgt līgumu
	14.03.2025.

	1.4.
	Papildu darbinieku atlase un pieņemšana darbā uz projekta īstenošanas laiku un/vai ārpakalpojuma sniedzēja piesaiste
	· Prasību definēšana, darba sludinājumu izveide, darbinieku atlases process, līgumu sagatavošana un slēgšana un/vai
· Tehniskās specifikācijas sagatavošana, atbilstošas iepirkumu procedūras piemērošana, un/vai līguma slēgšana ar ārpakalpojuma sniedzēju
	uzsākt jau pirms līguma slēgšanas, pabeigt līdz 31.04.2025.

	1.5.
	Projekta darba grupas izveide, pienākumu un atbildības sadalījuma noteikšana
	· Komandas sastāva izveide – gan esošie NPVC darbinieki, gan papildu piesaistītie darbinieki; projekta vadītāja izvēle, pienākumu un atbildību sadale komandā
	31.04.2025.

	1.6.
	Esošo un nepieciešamo rezultātu/datu/rādītāju un to ieguves avotu identificēšana
	· Ņemot vērā precizēto projekta plānu, nepieciešams identificēt projekta īstenošanai nepieciešamos datus, to ieguves avotus, sakārtot darbinieku piekļuvi datiem (datu anonimizēšana)
· Ja nepieciešams, tad sadarbības līgumu slēgšana ar citām psihiskās veselības ārstēšanā iesaistītajām iestādēm par nepieciešamo datu saņemšanu, apmaiņu un apstrādi (vai sadarbības iespēju izskatīšana, iegūstot datus no NVD)
	var uzsākt jau pirms līguma slēgšanas, pabeigt līdz 31.04.2025.

	1.7.
	Projekta aktivitāšu plāna precizēšana
	· Ņemot vērā, ka komandas sastāvs tiks nokomplektēts līdz ar projekta uzsākšanu, tad jāparedz, ka piesaistītie speciālisti var rosināt arī korekciju un papildinājumu veikšanu projekta aktivitāšu plānā
· Izmaiņu saskaņošana ar VM
	15.05.2025.

	2. Projekta īstenošanas pirmā daļa

	2.1.
	Apkopojuma sagatavošana par valsts budžeta esošo finansējumu 
	· Iegūti dati un izstrādāts detalizēts apkopojums par esošo finansējumu, atspoguļojot tā dalījumu pa pakalpojumu veidiem, kā arī tiešajās un netiešajās izmaksās
	31.06.2025.

	2.2.
	Apkopojuma sagatavošana par faktiskajām pakalpojumu nodrošināšanas izmaksām
	· Iegūti dati un izstrādāts detalizēts apkopojums par esošo pakalpojumu faktiskajām izmaksām
· Ņemot vērā plānu jaunajā finanšu modelī nodalīt fiksētās izmaksas (infrastruktūras, attīstības un administrācijas izmaksas) – darba grupas ietvaros vienoties, kuras no izmaksām attiecināt uz konkrētiem pakalpojumiem, bet kuras – nodalīt kā fiksētās izmaksas
· Izdalīt no kopējām faktiskajām izmaksām šīs nodefinētās fiksētās izmaksas (t.sk. daļa ārstniecības personāla darba samaksas)
	31.08.2025.

	2.3.
	Izstrādāts ambulatoro pakalpojumu veidu dalījums un aprēķināti to nodrošināšanai nepieciešamie resursi
	· Šim jau ir gatavas iestrādnes. Nepieciešams pabeigt ambulatoro pakalpojumu veidu dalījumu, tajā pilnvērtīgi iekļaujot arī mājas vizītes, mobilās brigādes pakalpojumus u.tml.
· Definēti katra pakalpojumu veida nodrošināšanai nepieciešamie resursi un aprēķinātas to mainīgās izmaksas – cilvēkresursi un laiks, ārstniecības līdzekļi u.tml.
· Tajā skaitā tiks izstrādāts ārstniecības personāla darba samaksas modelis (dalījums fiksētā un mainīgā daļā)
	30.10.2025.

	2.4.
	Izstrādāts stacionāro pakalpojumu dalījums līmeņos un to nodrošināšanai nepieciešamie resursi
	· Šim jau ir gatavas iestrādnes. Nepieciešams pabeigt stacionāro pakalpojumu līmeņošanu atbilstoši slodzes intensitātes līmeņiem, pašreiz plānojot cilvēkresursus atbilstoši reālajai situācijai nozarē;
· Definēti katra stacionāra līmeņa vienas gultasdienas nodrošināšanai nepieciešamie resursi un aprēķinātas to mainīgās izmaksas – cilvēkresursi un laiks, ārstniecības līdzekļi u.tml. (t.sk. apzinot uzņemšanas nodaļas un observācijas darbam nepieciešamos resursus)
· Tajā skaitā tiks izstrādāts ārstniecības personāla darba samaksas modelis (dalījums fiksētā un mainīgā daļā)
	30.10.2025.

	3. Projekta īstenošanas otrā daļa – izstrādāto principu modelēšana izvēlētā mērķa grupā

	3.1.
	Mērķa grupas izvēle un atlase
	· Izvēlēta projekta ietvaros pētāmā pacientu mērķa grupa (NPVC pacienti, kas iestājas ar konkrētām diagnozēm jebkurā ārstēšanas posmā (ambulatora konsultācija, dienas stacionārs, stacionārs))
	30.05.2025.

	3.2.
	Sākotnējās pacientu reģistrācijas datu sistēmas izveide
	· Izstrādāta datu reģistrēšanas struktūra
· Datu sistēmā reģistrē datus atbilstoši noteiktajai datu struktūrai
	15.06.2025.

	3.3.
	Pilotprojekta pacienta klīniskā ceļa precizēšana
	· Ir pieejamas klīniskās vadlīnijas un pacienta ceļa kartes (algoritmi)
· Nepieciešama vienošanās par  nepieciešamajām izmaiņām vadlīnijās un/vai ceļa kartē atbilstoši pilotprojektam
	16.07.2025.

	3.4.
	Standartizētu pacientu ārstēšanas datu, rezultātu un procesa un mērījumu indikatoru noteikšana;
Datu ievades procedūras apraksta izveide
	Darba grupas vienošanās par detalizētiem rādītāju mērījumiem grupās
· Pacientu klīniskie rādītāji
· Pacientu ziņotie rezultāti (PROM) un pacientu pieredzes (PREM) mērījumu indikatori
· Procesa mērķa indikatori (piem. gaidīšanas laiks no simptomu sākuma līdz vizītei pie speciālista u.c.)
· Sociālās iekļautības rādītāji
· Ievades veids, datu avoti, ievades biežums u.c.
	31.08.2025.

	3.5.
	Precizētā klīniskā ceļa sasaiste ar izstrādātajiem ambulatoro pakalpojumu veidiem un stacionāro pakalpojumu līmeņojumu, kā arī ar aprēķinātajām mainīgajām un fiksētajām izmaksām
	· Klīnisko vadlīniju un pacienta ceļu sasaiste ar definēto ambulatoro un stacionāro pakalpojumu dalījumu – modelēts mērķa grupas pacientu ārstēšanās optimālais ceļš (t.sk. prognozējot pacientu stacionēšanas biežumu, ambulatoro pakalpojumu saņemšanas klāstu un biežumu u.tml., vadoties no pieejamās literatūras datiem);
· Izstrādātā mērķa grupas pacientu ārstēšanās ceļa sasaiste ar aprēķinātājām pakalpojumu faktiskajām izmaksām;
· Ņemot vērā mērķa grupas proporciju no kopējā NPVC pacientu skaita – aprēķināt attiecīgi fiksēto izmaksu apjomu, kas būtu uz šādas pacientu grupas ārstēšanu attiecināms
	31.10.2025.

	3.6.
	Pašreizējo un aprēķināto mērķa grupas izmaksu salīdzinājums
	· Apkopota statistika par pilotprojekta ietvaros definētās mērķa grupas pacientu saņemtajiem pakalpojumiem un to izmaksām no valsts budžeta, ņemot vērā pašreizējos finansēšanas principus;
· Salīdzinātas pašreizējās izmaksas ar prognozējamām izmaksām jaunā modeļa ieviešanas gadījumā
	30.11.2025.

	3.7.
	Priekšlikumu izstrāde par sasniegto rezultātu un mērķa indikatoru (stimulu) piesaisti finansēšanas modelim
	· Izstrādāti priekšlikumi stimulu un to ieviešanas nosacījumu  izveidei
	30.11.2025.

	4. Projekta uzraudzība, noslēgums

	4.1.
	Pilotprojekta uzraudzības īstenošana
	Pastāvīgas uzraudzības īstenošana (1 mēneša cikls NPVC augstākās vadības līmenī un projekta  darba grupas līmenī): 
- vadības, procesu, kapacitātes un resursu uzraudzība; 
- nepieciešamo papildus resursu identificēšana


Atskaitīšanās VM un NVD par paveikto
	Katru mēnesi pēdējā darba dienā






30.04.2025.
31.07.2025.
31.10.2025.
30.12.2025.

	4.2.
	Infrastruktūras un datu uzkrāšanas sistēmas pilnveides apzināšana
	- Esošo informācijas sistēmu kapacitātes novērtēšana un datu platformas noteikšana
- Papildus funkcionalitātes identificēšana tālākai jaunā finansēšanas modeļa ieviešanai
- Papildus nepieciešamās infrastruktūras, datu uzskaites sistēmas identificēšana
	22.12.2025.

	4.3.
	Finansēšanas modeļa ieviešanas problēmu/risku un izaicinājumu, kā arī ilgtermiņa un īstermiņa ieguvumu apzināšana
	- Apzinātas problēmas un riski
- Definēti priekšlikumi izstrādātā modeļa pilnveidei
	22.12.2025.

	4.4.
	Pilotprojekta gala ziņojuma sagatavošana
	- Aprakstīti pilotprojektā sasniegtie rezultāti un tālāki nepieciešamie pasākumi (rekomendācijas)
- Gala ziņojums sagatavots un iesniegts NVD un VM 
	30.12.2025.



Nepieciešamais finansējums pilotprojekta realizācijai:
Ņemot vērā, ka projekta īstenošanai nepieciešama papildus apjomīgu datu vākšana, apstrāde un analīze, tad esošo resursu un kapacitātes ietvaros, neapgrūtinot NPVC pamatdarbību, NPVC nevar nodrošināt šo aktivitāšu īstenošanu. Attiecīgi nepieciešams papildus algot kvalitatīvus ekspertus uz projekta izpildes laiku, lai pirmo reizi Latvijā veiktu jauna finansēšanas modeļa izstrādi praksē. Šo papildu cilvēkresursu piesaistei NPVC nepieciešams papildu finansējums 188 528 euro apmērā (skat. 5.pielikums), ņemot vērā, ka paredzēts algot, piemēram, datu analītiķi, ekonomistu, grāmatvedi, medicīnas statistiķi, personāla speciālistu, kvalitātes vadības sistēmas speciālistu, klīniskās vadības speciālistu. Paredzēts, ka NPVC ar VM slēgs līgumu par šī pilotprojekta izpildi un tam nepieciešamā finansējuma piešķiršanu.

Atbalstu projekta norisei nodrošinās arī esošie NPVC darbinieki (esošie NPVC resursi nodrošinās intelektuālo darbu, tomēr tie nevar strādāt pamatdarbu esošajā modelī (kas ir smagnējs un laikietilpīgs) un papildus jaunajā pilota modelī vienlaicīgi):
· Zinātniskā institūta psihiskās veselības jomā darbinieki; 
· Finanšu departamenta darbinieki, tai skaitā vadība, finanšu analītiķi un grāmatveži;
· Personāla daļas darbinieki;
· Ārstniecības dienesta darbinieki – vadības līmeņa, ārsti, virsmāsas, māsas.


	Veselības ministrs
	(paraksts)
	Hosams Abu Meri





* Dokuments ir parakstīts ar TAP portāla elektroniskās parakstīšanas rīku

